wickkiey/tamil-wikipedia-chunked huggingface dataset:
# செக்ரா கான்

## தொழில்

கான் மகளிர் ஆய்வுத் துறையின் மாணவியாக இருந்தபோது, வீட்டு அடிப்படையிலான பணியாளர்களின் பங்களிப்புகளைப் பற்றி அறிந்து கொண்டார், தனது முதுகலை ஆய்வறிக்கைக்கான பாடத்தை தேர்ந்தெடுத்துக் கொண்டார். ஆய்வில், இந்த தொழிலாளர்களைப் பாதுகாக்கக்கூடிய சட்ட உரிமைகளின் அவசியத்தை உணர்ந்தார். பல்வேறு தொழில்களில் இருக்கும் தொழிலாளர்களைக் கொண்டு கூட்டமைப்புகளை உருவாக்கும் எண்ணம் கானிடம் தோன்றியது. வீட்டு அடிப்படை பெண் தொழிலாளர் கூட்டமைப்பு கூட்டங்களில் கலந்துகொள்ள பெண்களை ஊக்குவிக்கும் வகையில் இவர் தனது வீட்டுக்கு வீடு பிரச்சாரத்தைத் தொடங்கினார். கூட்டங்கள் வழக்கமான கலந்துரையாடல் வட்டங்களை உள்ளடக்கியிருந்தது. இறுதியில் பெண்களை அமைப்பின் பேரணிகளில் ஈடுபாட்டுடன் சேரச் செய்தது.  
தொழிற்சங்கங்களின் உருவாக்கம் வளையல் தொழிலில் தொடங்கி படிப்படியாக ஆடைத் தொழிலை நோக்கி நகர்ந்தது. பின்னர் வீட்டு அடிப்படையிலான தொழிலாளர்களுக்காக ஒரு சட்டத்தை உருவாக்கும் நோக்கில் இவர் பணியாற்றத் தொடங்கினார், அதனால் கான் அவர்களுக்கான உறுப்பினர் வட்டங்களை உருவாக்கத் தொடங்கினார். கானின் பணி இறுதியில் சிந்து மற்றும் பலுசிசுதானில் தொழிற்சங்கங்களை உருவாக்க வழிவகுத்தது, இந்நிகழ்வு தெற்காசியாவில் முதல் முறையாகும். 2019 ஆம் ஆண்டு டிசம்பர் 30 அன்று வீட்டு அடிப்படையிலான பெண் தொழிலாளர்கள் கூட்டமைப்பு நிறுவப்பட்டது.  
கான் குடிமக்கள் சமூக குழுக்கள் மற்றும் சங்கங்களின் ஒரு பகுதியாகவும் உள்ளார். பெண் உரிமைகள், மனித உரிமைகள், தொழிலாளர் உரிமைகள் மற்றும் சிறுபான்மை பாதுகாப்பு சம்பந்தப்பட்ட பேரணிகள் மற்றும் போராட்டங்களில் தொடர்ச்சியாகப் பங்கேற்று வரும் ஓர் ஆர்வலராக செயல்படுகிறார். பணியிடங்களில் பாலியல் துன்புறுத்தல் மற்றும் தொழிலாளர் உரிமைகள் பற்றிய விழிப்புணர்வை ஏற்படுத்தவும் கான் பணியாற்றியுள்ளார்.
# சுசுமா இராணா

**சுசுமா இராணா** (*Sushma Rana*) என்பவர் இந்தியத் துப்பாக்கி சுடுதல் வீரர் ஆவார். இவர் 2006 பொதுநலவாய விளையாட்டுப் போட்டிகளில் தங்கப் பதக்கம் வென்றார். இப்போட்டியில் சுசுமா 1140 புள்ளிகளைப் பெற்றார். இவரது கூட்டாளியாக சரோஜா குமாரி ஜுது செயல்பட்டார். இவர் 25 மீட்டர் துப்பாக்கி சுடுதல் போட்டிகளில் பங்கேற்று வருகிறார். 2002-2003 ஆண்டு காலகட்டத்தில் 25 மீட்டர் துப்பாக்கி சுடும் போட்டியில் தேசிய சாதனை படைத்துள்ளார். இவர் தனது மூத்த சகோதரரும், துப்பாக்கி சுடும் வீரருமான ஜஸ்பால் ராணாவினால் விளையாட்டில் ஈடுபடத் தூண்டப்பட்டார். மகளாகப் பிறந்தார். இவருக்கு இரண்டு சகோதரர்கள் உள்ளனர். இவர்களில் ஜஸ்பால் ராணா, அர்ஜுனா விருது மற்றும் பத்மஸ்ரீ விருதுகளைப் பெற்றுள்ளார். சுசுமா உத்தரப்பிரதேச சட்டமன்ற உறுப்பினரும் இந்திய பாதுகாப்புத் துறை அமைச்சர் ராஜ்நாத் சிங்கின் மகனுமான பங்கஜ் சிங்கினை மணந்துள்ளார். இவருக்கு இரண்டு குழந்தைகள் உள்ளனர்.
# சுசுமா இராணா

## குறிப்பு

- " *சுஷ்மா ராணா தேசிய அடையாளத்தை மீண்டும் எழுதுகிறார்* " - rediff.com கட்டுரை 16 திசம்பர் 2003 தேதியிட்டது.
- " *சுஷ்மா ராணா தங்கம் வென்றார்* " - rediff.com கட்டுரை 3 திசம்பர் 2005 தேதியிட்டது
# உமர் அலி கான்

**சையத் உமர் அலி கான்** (*Umar Ali Khan*) என்பவர் இந்திய அரசியல்வாதி மற்றும் உத்தரப்பிரதேச சட்டமன்ற உறுப்பினர் ஆவார். இவர் மார்ச் 2022 முதல் சமாஜ்வாடி கட்சியைப் பிரதிநிதித்துவப்படுத்தும் வகையில்பெஹட் சட்டமன்றத் தொகுதியிலிருந்து உத்தரப்பிரதேச சட்டமன்ற உறுப்பினர் ஆனார். இவர் சையத் அகமது புகாரியின் மருமகன் ஆவார். இவர் இதற்கு முன் உத்தரபிரதேச சட்ட மேலவை உறுப்பினராகப் பதவி வகித்துள்ளார்.
# அசரப் அலி கான்

**அசரப் அலி கான்** (Ashraf Ali Khan) என்பவர் இந்திய அரசியல்வாதி மற்றும் உத்தரப்பிரதேச சட்டமன்ற உறுப்பினர் ஆவார். இவர் இராஷ்டிரிய லோக் தளம் கட்சியினைச் சார்ந்தவர் ஆவார். இவர் உத்தரப்பிரதேச சட்டமன்றத்திற்கு 2022-ல் நடைபெற்ற தேர்தலில் தானா பவன் சட்டமன்றத் தொகுதியில் போட்டியிட்டு வெற்றிபெற்று சட்டமன்ற உறுப்பினர் ஆனார்.
# இராகுர தேயிலை

**இராகுர தேயிலை** (*Rakura tea*) என்பது இமால் தேயிலை நிறுவனத்தின் வணிக ரீதியில் விற்பனையாகும் தேயிலை வகையாகும். "ஆரோக்கியமானதை பருகுங்கள்" என்பது இந்நிறுவனத்தின் சொற்றொடராகும். இது தேநீரை ஒரு ஆரோக்கியப் பயன் தரும் பானமாகக் குறிப்பிடுகிறது. இந்நிறுவனம் மக்கக்கூடிய தேநீர் பையினை சுற்றுச்சூழல் நட்பு முறையில் வழங்குகிறது.  
இமால் தேயிலை நிறுவனம் நேபாள தேயிலைத் தொழிலின் பழமையான உற்பத்தியாளர்களில் ஒன்றாகும்.
# இராகுர தேயிலை

## வரலாறு

இந்நிறுவனத்தின் தேயிலை தோட்டங்கள் 1970களின் பிற்பகுதியில் இராம் குமார் ரதி என்பவரால் நிறுவப்பட்டது. இவரது பெயரான **இரா**-**கு**-**ர**விலிருந்து இந்த வணிக முத்திரை உருவாக்கப்பட்டது.
# இராஜேஷ் திரிபாதி

## அரசியல் வாழ்க்கை

திரிபாதி 2007-ல் உத்திரப்பிரதேச சட்டமன்றத் தேர்தலில் அரிசங்கர் திவாரியைத் தோற்கடித்தார். 2012 நடைபெற்ற தேர்தலிலும் வெற்றிபெற்றார். இதன் மூலம் 15 மற்றும் 16வது உத்தரப்பிரதேச சட்டமன்றங்களில் உறுப்பினரானார். 2017இல், திரிபாதி அரிசங்கர் திவாரியின் மகன் வினய் சங்கர் திவாரியிடம் தோல்வியடைந்தார்.  
2022 உத்தரப் பிரதேச சட்டப் பேரவைத் தேர்தலில், திரிபாதி பாஜக வேட்பாளராக போட்டியிட்டு வெற்றிப்பெற்றார்.
# தர்மபத்தினி (1986 திரைப்படம்)

**தர்மபத்தினி** (*Dharmapathni*) 1986 ஆம் ஆண்டு வெளிவந்த இந்தியத் தமிழ்த் திரைப்படமாகும். இப்படத்தை அமீர்ஜான் இயக்கினார். இதில் கார்த்திக் மற்றும் ஜீவிதா முதன்மை கதாபாத்திரத்தில் நடித்தனர். இப்படம் தெலுங்கிலும், இந்தியிலும் மறுஆக்கத்தில் வெளியிடப்பட்டது.
# தர்மபத்தினி (1986 திரைப்படம்)

## நடிகர்கள்

- கார்த்திக்- காவல் ஆய்வாளர் பிரேம் குமார்
- ஜீவிதா - வித்யா
- கவுண்டமணி "பொதுப்பணி" பொன்னுசாமி
- ராதாரவி - டி.ஜே. ஜனார்த்தனன்
- பூர்ணம் விஸ்வநாதன் - கமலநாதன், ஓய்வுபெற்ற ஐ.ஜி
- சந்திரசேகர் - பிரபாகர்
- சார்லி - பாளையம் எம். எல். ஏ
- செந்தில் - பொன்னுசாமியின் உதவியாளர்
- விசு - வழக்கறிஞர் "விக்ஸ்" வரதராஜன்
- கிஷ்மு - அரசு வழக்கறிஞர் தட்சிணாமூர்த்தி
# தர்மபத்தினி (1986 திரைப்படம்)

## பாடல்கள்

இப்படத்திற்கு இளையராஜா இசையமைத்தார்.. பாடல் வரிகளை வாலி, வைரமுத்து, கண்மணி சுப்பு, நா. காமராசன், சிதம்பரநாதன் ஆகியோர் இயற்றினர். "நான் தேடும்" பாடல் இந்தோளம் ராகத்தில் அமைக்கப்பட்டது.  
| **வ. எண்** | **பாடல்** | **பாடகர்(கள்)** | **வரிகள்** |
| --- | --- | --- | --- |
| 1 | "நான் தேடும் செவ்வந்திப்பூவிது" | இளையராஜா, எஸ். ஜானகி | கண்மணி சுப்பு |
| 2 | "காத்திருந்தேன் கணவா" | எஸ். ஜானகி | வைரமுத்து |
| 3 | "முத்தம் கட்டில் முத்தம்" | கே. ஜே. யேசுதாஸ், கே. எஸ். சித்ரா | சிதம்பரநாதன் |
| 4 | "சுமங்கலி பூஜை" | பி. சுசீலா, எஸ். பி. சைலஜா | வாலி |
| 5 | "மொட்டுதான் இது" | எஸ். ஜானகி | நா. காமராசன் |
# இரண்டாம் விக்ரகராஜா

**இரண்டாம் விக்ரகராஜா** ( *Vigraharaja* II) (ஆட்சி 971-998 பொ.ச.) சாகம்பரியின் சௌகான் வம்சத்தைச் சேர்ந்த ஒரு மன்னராவார். வடமேற்கு இந்தியாவில் இன்றைய ராஜஸ்தானின் சில பகுதிகளை உள்ளடக்கிய சபடலக்ச நாட்டை இவர் ஆட்சி செய்தார்.
# இரண்டாம் விக்ரகராஜா

## ஆரம்ப கால வாழ்க்கை

விக்ரகராஜா சாகமன ஆட்சியாளரான சிம்மராஜாவுக்கு பிறந்தார். இவருக்கு இரண்டாம் துர்லபராஜா (இவருக்குப் பின் பதவிக்கு வந்தார்), சந்திரராஜா, கோவிந்தராஜா என மூன்று சகோதரர்கள் இருந்தனர். சாகமனர்கள் முதலில் கூர்ஜர-பிரதிகாரகளுக்கு நிலப்பிரபுக்களாக இருந்தனர். ஆனால் சிம்மராஜா அவர்களின் வீழ்ச்சியைப் பயன்படுத்தி மகாராஜாதிராஜா என்ற பட்டத்தை ஏற்றுக்கொண்டார். இரண்டாம் விக்ரகராஜா சாகமன வம்சத்தின் முதல் உண்மையான சுதந்திர அரசராக இருக்கலாம்.  
விக்ரகராஜாவால் வெளியிடப்பட்ட பொ.ச.973 தேதியிட்ட ஹர்ஷநாத் கல்வெட்டு, துன்பத்தில் இருந்த தனது குடும்பத்தின் அதிர்ஷ்டத்தை மீட்டெடுத்தார் என்று கூறுகிறது. இதன் மூலம் இவர் பல இராணுவ வெற்றிகளை அடைந்தார் எனத் தெரிகிறாது.
# இரண்டாம் விக்ரகராஜா

## இராணுவ வாழ்க்கை

'பிருத்விராஜ விஜயம்' என்ற சமஸ்கிருத காவியத்தில் விக்ரகராஜா ஒரு பெரிய குதிரைப்படையை வைத்திருந்ததாகக் கூறுகிறது.
# இரண்டாம் விக்ரகராஜா

## இராணுவ வாழ்க்கை

### குசராத்தின் சோலங்கியர்கள்

விக்ரகராஜாவின் வாரிசுகளின் புகழ்ச்சிக் கூற்றுப்படி, இவர் குசராத்தின் சோலங்கி மன்னரான மூலராஜாவை தோற்கடித்தார். இந்த சாதனை ஹர்ஷநாத் கல்வெட்டில் குறிப்பிடப்படாததால், விக்ரகராஜா பொ.ச. 973-க்குப் பிறகு மூலராஜாவை தோற்கடித்திருக்க வேண்டும். சகமான சரித்திரமான் 'பிருத்விராஜ விஜயம்' என்பதில்,கூர்ஜரர்கள் என்று விவரிக்கும் குசராத்தின் சோலங்கியர்களை விக்ரகராஜாவின் படையெடுப்பின் போது மூலராஜா கந்த-துர்கத்திற்கு ( நவீன கந்த்கோட் ) தப்பிச் சென்றதாகக் கூறுகிறது. 15 ஆம் நூற்றாண்டின் 'ஹம்மிர மகாகாவ்யம்' இந்த போரில் மூலராஜா கொல்லப்பட்டதாகவும், விக்ரகராஜா மூலராஜாவின் பிரதேசத்தை சூறையாடியதாகவும் கூறுகிறது. மற்றொரு சகமான நாளிதழான 'சுர்ஜனா-சரிதையும்'' கூர்ஜரர்கள் மீது சகாமனர்களின் வெற்றியைக் குறிப்பிடுகிறது.  
இருப்பினும், குசராத்தைச் சேர்ந்த 14-ஆம் நூற்றாண்டைச் சேர்ந்த கவிஞர் மெருதுங்கா இந்த நிகழ்வுகளைப் பற்றி வேறுவிதமாகக் கூறுகிறார். அவரது 'பிரபந்த-சிந்தாமணியின்' படி, மூலராஜாவின் இராச்சியம் சபடலக்சம் மற்றும் திலிங்கம் ஆகிய அண்டை நாடுகளால் ஒரே நேரத்தில் தாக்கப்பட்டது. சபடலக்சம் சகமான பிரதேசமாக இருந்தது, அதே சமயம் திலிங்கம் இங்கு மேலைச் சாளுக்கிய ஆட்சியாளர் இரண்டாம் தைலப்பனின் அரசைக் குறிக்கிறது. இந்தப் படையெடுப்பு நவராத்திரி பண்டிகையின் போது நடந்தது. மூலராஜா கந்த-துர்கத்திற்குத் தப்பியோடினார்.  
இந்த முரண்பாடான கணக்குகளில் வரலாற்று உண்மையை கண்டறிவது கடினம். வரலாற்றாசிரியர் ஆர்.பி. சிங்கின் கூற்றுப்படி, மூலராஜா தனது பிரதேசத்தின் ஒரு பகுதியை சகமானர்களுக்கு விட்டுக்கொடுத்தார். தசரத சர்மாவும் மோதலில் விக்ரகராஜாவின் கை ஓங்கி இருந்ததாகக் கருதினார். ஏனெனில் மூலராஜா கந்த-துர்கத்தில் தஞ்சம் அடைந்திருக்க வேண்டும் என்பதை மெருதுங்கா ஒப்புக்கொள்கிறார். விக்ரகராஜா மூலராஜாவைக் கொன்றார் என்ற 'ஹம்மிரா-மகாகாவியத்தின்' கூற்று தவறானது என்று தோன்றுகிறது.
# இரண்டாம் விக்ரகராஜா

## இராணுவ வாழ்க்கை

### லதாவின் சாளுக்கியர்கள்

'பிருத்விராஜ விஜயத்தின்' கூற்றுப்படி, விக்ரகராஜா நருமதை ஆற்றைச் சுற்றியுள்ள பகுதிக்கு அணிவகுத்துச் சென்று, சந்திர வம்சத்தின் ஒரு மன்னனைக் கைப்பற்றினார் எனத் தெரிகிறது. இந்த வெற்றிக்குப் பிறகு, இவர் நர்மதைக் கரையில் உள்ள பிரிகுகச்சாவில் (நவீன பரூச் ) ஆஷாபுரி தேவிக்கு அர்ப்பணிக்கப்பட்ட ஒரு கோயிலைக் கட்டினார்.  
அந்த நேரத்தில், பிரிகுகச்சாவை இலதா சாளுக்கியர்கள் ஆட்சி செய்தனர். அவர்கள் முதலில் மேலைச் சாளுக்கியர்|களின் நிலப்பிரபுக்களாக இருந்தனர். எனவே, ஒரு காலத்தில் கல்யாணி சாளுக்கிய தளபதியாக பணியாற்றிய லதா சாளுக்கிய ஆட்சியாளர் பாரப்பாவை (அல்லது வாரப்பா) விக்ரகராஜா தோற்கடித்ததாகத் தெரிகிறது.  
ஹர்ஷநாத் கோவிலில் விக்ரகராஜாவின் ஆட்சிக்காலத்தை குறிக்கும் கல்வெட்டு கண்டுபிடிக்கப்பட்டுள்ளது. இந்த கல்வெட்டு ஹர்ஷ-தேவ கடவுளுக்கு அர்ப்பணிக்கப்பட்ட கோவிலை பராமரிப்பதற்காக மன்னன் இரண்டு கிராமங்களை வழங்கியதை பதிவு செய்கிறது. அந்த கிராமங்களுக்கு சத்ராச்சரம் என்றும் சங்கரங்கம் என்றும் பெயர் சூட்டப்பட்டது.  
விக்ரகராஜாவுக்குப் பிறகு இவரது சகோதரர் இரண்டாம் துர்லபராஜா ஆட்சிக்கு வந்தார். ஹர்ஷ கல்வெட்டு இவர்களை இராமர் - இலட்சுமணன் மற்றும் கிருட்டிணன் - பலராமருடன் ஒப்பிடுகிறது.
# ஹர்ஷநாத் கோயில்

**ஹர்ஷநாத் கோயில்** ( *Harshnath Temple* ) என்பது இந்திய மாநிலமான இராஜஸ்தானின் சிகர் மாவட்டத்தில் அமைந்துள்ள ஒரு பழமையான இந்துக் கோயிலாகும். இது மாவட்டத் தலைமையகமான சிகரில் இருந்து 14 கி.மீ தொலைவில் அமைந்துள்ளது.
# ஹர்ஷநாத் கோயில்

## வரலாறு

சிவனுக்கு அர்ப்பணிக்கப்பட்ட இக்கோயிலில் காணப்பட்ட பொ.ச.973 தேதியிட்ட கல்வெட்டின் படி, சாகம்பரி மன்னர் இரண்டாம் விக்ரகராஜாவின் ஆட்சியின் போது, துறவியான பவரக்தன் என்பவரால் கட்டப்பட்டது. இப்போது இது இடிபாடுகளில் கிடக்கும் பல்வேறு கோயில்களால் சூழப்பட்டுள்ளது.  
அசல் கோயில் பின்னர் 1679 இல் முகலாய பேரரசர் ஔரங்கசீப்பால் அழிக்கப்பட்டது. 1718-ஆம் ஆண்டில் ராவ் சிவசிங் பழைய கோவிலின் இடிபாடுகளைப் பயன்படுத்தி பழைய கோவிலை ஒட்டி புதிய கோவிலைக் கட்டினார்.  
இராஜஸ்தானின் ஜோத்பூர் மாவட்டத்தில் உள்ள பிலாராவின் ஹர்ஷ் கிராமத்தில் ( ஹர்ஷ் தேவல் கோயில்) போன்றவற்றிலும் இதே மாதிரியான கோயில் அமைந்துள்ளது. பிலாராவில் உள்ள ஹர்ஷ் தேவல் கோயிலும் 10ஆம் நூற்றாண்டில் கட்டப்பட்டது.
# ஹர்ஷநாத் கோயில்

## கட்டிடக்கலை

கோயிலும் அதைச் சுற்றியுள்ள சிவாலயங்களும் தற்போது சிதிலமடைந்துள்ளன. பிரதான கோயில் கிழக்கு நோக்கி உள்ளது. அதன் தூண்கள் நுணுக்கமாக செதுக்கப்பட்டுள்ளன. உட்புற மேற்குச் சுவரில் பார்வதி ('விகட' என்று பெயரிடப்பட்ட) அவரது பெண் உதவியாளர்களுடன் பஞ்சங்கநிதபத்தில் நிற்கும் உருவம் செதுக்கப்பட்டுள்ளது.
# ஹர்ஷநாத் கோயில்

## மேலும் பார்க்கவும்

- சகமானர்கள் காலத்தில் கட்டப்பட்ட ஹர்சத் மாதா கோயில்
# சிம்மராஜா

**சிம்மராஜா** ( *Simharaja*; ஆட்சி 944-971 பொ.ச.) சாகம்பரியின் சௌகான் வம்சத்தைச் சேர்ந்த ஒரு இந்திய மன்னராவார். வடமேற்கு இந்தியாவில் இன்றைய இராஜஸ்தானின் சில பகுதிகளை உள்ளடக்கிய சபடலக்ச நாட்டை இவர் ஆட்சி செய்தார். மகாராஜாதிராஜா என்ற பட்டத்தை ஏற்றுக்கொண்ட முதல் சகமான ஆட்சியாளர் இவரே.
# சிம்மராஜா

## ஆரம்ப கால வாழ்க்கை

பெரும்பாலான ஆதாரங்கள் சிம்மராஜாவை அவரது தந்தை முதலாம் வாக்பதிராஜாவின் வாரிசாக குறிப்பிடுகின்றன. இருப்பினும், பிஜோலியா கல்வெட்டு வாக்பதிக்கும் சிம்மராஜாவுக்கும் இடையில் ஒரு விந்தியன்ருபதியை (அல்லது விந்தியராஜா) வைக்கிறது. விந்தியன்ருபதி என்பது வாக்பதியின் பெயரின் ஒரு பகுதி என்று வரலாற்றாசிரியர் எச்.சி.ரே கருதினார். ஆனால் தசரத சர்மாவின் கூற்றுப்படி, விந்தியன்ருபதி அநேகமாக சிம்மராஜாவின் மூத்த சகோதரராக இருக்கலாம். இவர் மிகக் குறுகிய கால ஆட்சியைக் கொண்டிருந்தார் எனத் தெரிகிறது.
# சிம்மராஜா

## இராணுவ வாழ்க்கை

மகாராஜாதிராஜா ("மன்னருக்கெல்லாம் பெரிய மன்னன்") என்ற பட்டத்தை ஏற்றுக்கொண்ட குடும்பத்தின் முதல் ஆட்சியாளர் சிம்மராஜா ஆவார். இவர் தனது மூதாதையர்களின் அதிபதிகளான கூர்ஜர-பிரதிகாரர்களிடமிருந்து தனது சுதந்திரத்தை அறிவித்தார் எனத் தெரிகிறது.  
ஹர்ஷநாத் கோயில் கல்வெட்டின் படி, சிம்மராஜா தோமாரா தலைவன் சாலவனை (அல்லது இலவணன்) கொன்றார். அவனுடைய வீரர்கள் போர்க்களத்தில் இருந்து தப்பி ஓடிவிட்டனர் அல்லது சிறையில் அடைக்கப்பட்டனர். இந்த இரண்டு ஆட்சியாளர்களின் பொது அதிபதி சிம்மராஜரிடம் விடுதலை செய்யக் கேட்டுக் கொண்டதன் பேரில் கைதிகள் விடுவிக்கப்பட்டனர். கல்வெட்டில் 'இரகுகுலே பூசக்ரவர்த்தி' (இரகு குடும்பத்தைச் சேர்ந்த பேரரசர்) என்று அழைக்கப்படும் அதிபதி, பலவீனமான கூர்ஜர-பிரதிகாரப் பேரரசராக இருக்கலாம். இந்த பேரரசரின் அடையாளம் தெளிவாக இல்லை என்றாலும்; அவர் தேவபாலன் அல்லது விஜயபாலன் அல்லது இராஜ்யபாலன் போன்ற அவரது வாரிசுகளில் ஒருவராக இருக்கலாம். சலவனன் ஒருவேளை தில்லியின் தோமரா வம்சத்தைச் சேர்ந்தவராக இருக்கலாம்; வரலாற்றாசிரியர் ஆர்.பி. சிங், குமாவோன்-கார்வால் கையெழுத்துப் பிரதியில் சமகால தோமரா மன்னராகக் குறிப்பிடப்பட்ட தேஜபாலுடன் இவரை அடையாளம் காட்டுகிறார். அவர் சிம்மராஜாவின் தாத்தா சந்தனாவால் கொல்லப்பட்ட உருத்ராவின் அதே குடும்பத்தைச் சேர்ந்தவராக இருக்கலாம்.  
சிம்மராஜா ஒரு முஸ்லிம் தளபதியை தோற்கடித்ததாகவும் கூறப்படுகிறது. 'பிரபந்த கோஷா' தோற்கடிக்கப்பட்ட தளபதிக்கு ஹெஜி-உத்-தின் என்று பெயரிடுகிறது, மேலும் இந்த போர் ஜெதானில் (நவீன ஜெதனாவாக இருக்கலாம்) நடந்ததாகக் கூறுகிறது. 'ஹம்மிர மகாகாவியம்' அவரை ஹெடிம் என்று அழைக்கிறது. மேலும் சிம்மராஜா அவரைக் கொன்ற பிறகு அவரது நான்கு யானைகளைப் பிடித்ததாகக் கூறுகிறது. தோற்கடிக்கப்பட்ட படைத்தலைவரின் அடையாளம் நிச்சயமற்றது. ஆனால் அவர் முல்தான் அமீரின் துணை அதிகாரியாக இருந்திருக்கலாம்.  
சிம்மராஜா குசராத்து, இலதா, கருநாடகா, சோழர், அங்கம் போன்ற மன்னர்களை தோற்கடித்ததாக 'ஹம்மிர மகாகாவியம்' மேலும் கூறுகிறது. சிம்மராஜா தனது அண்டை நாடுகளுக்கு எதிராக சில இராணுவ வெற்றிகளைப் பெற்றிருந்தாலும், இது வெளிப்படையாக ஒரு மிகைப்படுத்தலாகும்.
# சிம்மராஜா

## சொந்த வாழ்க்கை

'பிருத்விராஜ விஜயம்' தனது தந்தையைப் போலவே, சிம்மராஜாவும் ஒரு பக்தியுள்ள சைவர் என்றும், புஷ்கரில் சிவனுக்கு அர்ப்பணிக்கப்பட்ட ஒரு பெரிய கோயிலை நியமித்தார் என்றும் கூறுகிறது. இவர் ஹர்ஷதேவர் கோயிலை விரிவுபடுத்தினார். மேலும் அதன் பராமரிப்புக்காக நான்கு கிராமங்களை வழங்கினார். கின்சாரியா கல்வெட்டு இவரை 'நய-சூத்ர-யுக்தா' என்று விவரிக்கிறது. இது இவர் தர்க்கவியல் பற்றி அறிந்தவராக இருந்ததைக் குறிக்கிறது (நியாய சூத்திரங்களைப் பார்க்கவும்).
# சிம்மராஜா

## இறுதி நாட்கள்

சிம்மராஜாவுக்குப் பிறகு இவரது மகன்கள் இரண்டாம் விக்ரகராஜா, இரண்டாம் துர்லபராஜா ஆகியோர் அந்த வரிசையில் வந்தனர். இவருக்கு சந்திரராஜா மற்றும் கோவிந்தராஜா என்ற இரண்டு மகன்கள் இருந்தனர் (இதே பெயர்களைக் கொண்ட முந்தைய சகாமன மன்னர்களுடன் குழப்பமடைய வேண்டாம்). ஹர்ஷநாத் கோயில் கல்வெட்டு, விக்ரகராஜா துன்பத்திலிருந்த தனது குடும்பத்தின் அதிர்ஷ்டத்தை மீட்டெடுத்ததாகக் கூறுகிறது. சிம்மராஜா தனது வாழ்நாளின் இறுதியில் ஒரு சோகமான தோல்வியை சந்தித்தார் என்பதையும் இது குறிக்கிறது. இவரது எதிரிகள் பிரதிகாரர்களையும் உள்ளடக்கியிருக்கலாம்.
# அனுபா

**அனுபா** ( *Anupa*) அதாவது, நீர்நிலை) என்பது ஒரு பண்டைய இந்தியப் பகுதி ஆகும். இது இன்றைய மத்தியப் பிரதேசத்தில் உள்ள பண்டைய மகிழ்மதி நகரைச் சுற்றியுள்ள பகுதிகளுடன் ஒத்திருக்கிறது. வாயு புராணம் விந்தியபிரிஷ்டத்தில் (விந்திய பீடபூமி) அமைந்துள்ள 'அனுபாவின் ஜனபதத்தை ( இராச்சியம் ) குறிப்பிடுகிறது. கௌதமிபாலாஸ்ரீயின் நாசிக் குகைக் கல்வெட்டு, அவரது மகன் கௌதமிபுத்ர சதகர்ணியின் ஆதிக்கத்தில் அனுபாவும் இருந்ததாகக் கூறுகிறது. முதலாம் உருத்ரதாமனின் ஜுனாகர் பாறைக் கல்வெட்டு, அனுபாவை அவனது இராச்சியத்தின் ஒரு பகுதியாகக் குறிப்பிடுகிறது.
# அனுபா

## வால்காவின் மகாராஜாக்கள்

இப்பகுதியில் இருந்து கண்டுபிடிக்கப்பட்ட பல செப்புத் தகடு மானியங்கள் ( ஷிர்பூர், பாக் மற்றும் தார் மாவட்டத்தில் உள்ள மனவர்) 'மகாராஜா' என்ற பட்டத்தைத் தாங்கிய குடும்பத்தால் வழங்கப்பட்டுள்ளன. 'பரமபட்டாரகன்' (பெரும்பாலும் ஏகாதிபத்திய குப்தர்கள் ) என்ற பட்டத்தை தாங்கிய சில பேரரசர்களின் மேலாதிக்கத்தை இவர்கள் அங்கீகரித்தனர். இந்த குடும்பத்தின் ஆட்சியாளர்களின் பெயர்கள் புலுண்டா, சுவாமிதாசர் மற்றும் உருத்ரதாசர் என இருக்கிறது. இந்த மூன்று ஆட்சியாளர்களும் தங்கள் தலைநகரான வால்காவிலிருந்து ஆட்சி செய்தனர். ஆனாலும் இப்பகுதி இன்னும் அடையாளம் காணப்படவில்லை. அவர்களின் அனைத்து செப்பு-தகடு மானியங்களும் குறிப்பிடப்படாத சகாப்தத்தில் தேதியிட்டவை.
# அனுபா

## மகிழ்மதியின் சுபந்து

பர்வானி மற்றும் பாக் குகைகளிலிருந்து கிடைத்த இரண்டு செப்புப் பட்டைகள் மகிழ்மதியின் தலைநகரான சுபந்து என்பவரால் வழங்கப்பட்டுள்ளன. பத்வானி செப்புத்தகடு 167 ஆம் ஆண்டு குறிப்பிடப்படாத சகாப்தத்தில் தேதியிடப்பட்டது.
# தர்சனா குப்தா

**தர்சனா குப்தா** (Darshana Gupta) இந்தியாவின் அரியானா மாநிலம் பரிதாபாத்தைச் சேர்ந்த சமூக செயற்பாட்டாளர் ஆவார். திருமண முகாம்களை ஏற்பாடு செய்வதில் பிரபலமானவராக அறியப்படுகிறார். பனார்சி தாசு குப்தா அறக்கட்டளையின் செயலாளராக உள்ளார். 2019 ஆம் ஆண்டில், பன்னாட்டு மகளிர் தினத்தன்று இந்தியக் குடியரசுத் தலைவரால் தர்சனாவுக்கு நாரி சக்தி விருது வழங்கப்பட்டது. இதுவரை 3,500 இணைகளுக்கு திருமணங்களை ஏற்பாடு செய்துள்ளார். இம்முயற்சி இல்லாவிட்டால் அவர்கள் ஒரு பாரம்பரிய பிரமாண்டமான திருமணத்தையும் வரதட்சணை கொடுக்க முடியாமல் திருமணமின்றி தனிமையில் இருந்திருக்கலாம்.  
பனார்சி தாசு குப்தாவின் மகனான அஜய் குப்தாவை இவர் மணந்தார். பனார்சி தாசு குப்தா 90 வயதில் இறந்தார்.  
இதே ஆண்டு பனார்சி தாசு குப்தா அறக்கட்டளை உருவாக்கப்படும் என்று அறிவிக்கப்பட்டது. தர்சனா குப்தாவும் அவரது கணவரும் சேர்ந்து இதை நிறுவினர். அறக்கட்டளை பரிதாபாத்தில் பதிவுசெய்யப்பட்ட ஒரு இலாப நோக்கற்ற அமைப்பாகும். அஜய் குப்தா தலைவராகவும், தர்சனா குப்தா செயலாளராகவும் பொறுப்பேற்றனர்.
விருது வழங்கப்பட்டது]]
இந்தியாவில் பாரம்பரியமாக விலையுயர்ந்த ஏற்பாடுகள் மற்றும் வரதட்சணை பரிமாற்றம் ஆகியவற்றை உள்ளடக்கிய ஒரு பெரிய சிக்கலாக இருக்கும் திருமண பிரச்சனையை இந்த அறக்கட்டளை நிவர்த்தி செய்து வருகிறது. இந்த மரபுகள் பலருக்கு ஒரு துணை வேண்டும் என்ற ஆசை இருந்தபோதிலும் திருமணம் செய்து கொள்ள இயலாமல் இருந்தனர். இந்த அறக்கட்டளை நூற்றுக்கணக்கான திருமணங்களை ஏற்பாடு செய்துள்ளது. பஞ்ச்குலாவில் 250 பேருடன் நடைபெற்ற ஆரம்ப முகாம் மிகவும் வெற்றிகரமாக இருந்தது, ஒவ்வொரு சோடிக்கும் $11,000 மானியமாக வழங்க பிராந்திய அரசாங்கம் முடிவு செய்தது.  
குப்தா அகில இந்திய வைசு கூட்டமைப்பின் நிர்வாக உறுப்பினராகவும் உள்ளார்.  
2019 ஆம் ஆண்டு இவருக்கு நாரி சக்தி விருது வழங்கப்பட்டபோது இவரது பணி அங்கீகரிக்கப்பட்டது. பன்னாட்டு மகளிர் தினத்தன்று இந்திய குடியரசுத்தலைவரால் இவ்விருது தர்சனாவுக்கு வழங்கப்பட்டது. இனம், மதம் அல்லது நிறத்தைப் பொருட்படுத்தாமல் 3,500 திருமணங்களை இவர் தாழ்த்தப்பட்டவர்களுக்காக ஏற்பாடு செய்ததாக மேற்கோள் குறிப்பிட்டது. ஆடம்பரமான திருமணத்தை நடத்தாமல் சேமிக்கும் பணம் பெண்களின் கல்வி அல்லது பயிற்சிக்கு உதவும் என்ற நோக்கத்துடன் செயல்படுவதாகும்.
# ராஜ ராஜேஸ்வரி சீதாராமன்

**ராஜ ராஜேஸ்வரி சீதாராமன்** (பிறப்பு: 25 மே 1969); (மலாய்: *Raja Rajeswari Setha Raman*; ஆங்கிலம்: *Raja Rajeswari Setha Raman*); என்பவர் மலேசியத் தமிழ் வம்சாவளியைச் சேர்ந்த மலாய் மொழிக் கவிஞர், மொழிபெயர்ப்பாளர் ஆகும்.  
மலேசிய மலாய் இலக்கிய உலகில் மலாய் மொழியில் கவிதை எழுதும் மலாய்க்காரர் அல்லாத ஒரே கவிஞர் என்று பிரபலம் அடைந்தவர்.  
2021-ஆம் ஆண்டில், இந்தியாவின் 75-ஆவது சுதந்திர தினத்தில் சிறப்பு இலக்கிய விருதைப் பெற்ற நான்கு மலேசிய எழுத்தாளர்களில் டாக்டர் ராஜ ராஜேஸ்வரி சீதாராமனும் ஒருவராவார்.  
வெளிநாடுகளில் நடைபெற்ற பல அனைத்துலக மலாய் மொழிக் கருத்தரங்குகளில் மாநாடுகளில் ராஜ ராஜேஸ்வரி சீதாராமன் மலேசியாவின் பிரதிநிதியாகக் கலந்து கொண்டுள்ளார்.
# ராஜ ராஜேஸ்வரி சீதாராமன்

## வாழ்க்கைக் குறிப்புகள்

ராஜ ராஜேஸ்வரி சீதாராமன் மலேசியா, பேராக், கோலா குராவ் நகரில் பிறந்தவர். இவரது தந்தையாரும் தாயாரும் ஆசிரியர்கள். பாகன் செராய் நகரில் தன் உயர்நிலைப் படிப்பை முடித்துக் கொண்டு, கெடா, சுங்கை பட்டாணி, சுல்தான் அப்துல் ஆலிம் கல்வியியல் கல்லூரியில் *(Pedagogical College of Sultan Abdul Halim)* சேர்ந்து ஆசிரியர் பயிற்சி பெற்றார்.  
1986-ஆம் ஆண்டில், செர்டாங் மலேசிய புத்ரா பல்கலைக்கழகத்தில் நவீன மொழிகள் மற்றும் தகவல் தொடர்புத் துறையில் பயின்றார்.  
2015-ஆம் ஆண்டில், மலாயா பல்கலைக்கழகத்தின் மலாய் கல்வித்துறை அகாடமியில் *(Academy of Malay Studies)* முனைவர் பட்டத்தைப் பெற்றார்.
# ராஜ ராஜேஸ்வரி சீதாராமன்

## வாழ்க்கைக் குறிப்புகள்

### மலாய் மொழி விரிவுரையாளர் பணி

பின்னர் 2007-ஆம் ஆண்டு தொடங்கி 2016-ஆம் ஆண்டு வரையில், கோலாலம்பூரில் இருக்கும் மலேசியக் கல்வியியல் நிறுவனத்தில் *(Pedagogical Institute of Malaysia)* மலாய் மொழி விரிவுரையாளராகப் பணிபுரிந்தார்.  
ம்லேசியாவில் உள்ள இடைநிலைப் பள்ளிகளுக்கான இலக்கியப் பாடத் திட்டங்களை வரைவதற்கான கல்வி அமைச்சின் ஆணையத்தின் உறுப்பினராக உள்ளார்.
# ராஜ ராஜேஸ்வரி சீதாராமன்

## வாழ்க்கைக் குறிப்புகள்

### மலாய் மொழிப் பத்திரிகைகளில் கவிதைகள்

மலேசியாவில் அதிகாரப்பூர்வ மலாய் இலக்கிய இதழான *டேவான் சாஸ்திரா* *(Dewan Sastera)* உட்பட பல முன்னணி மலாய் மொழிச் செய்தித்தாள்கள் மற்றும் மலாய் மொழிப் பத்திரிகைகளில் இவரின் கவிதைகள் வெளியிடப்பட்டு உள்ளன.
# ராஜ ராஜேஸ்வரி சீதாராமன்

## பொறுப்புகள்

- *மகா மலாய் நுசாந்தரா* *(Great Malay Nusantara)* அமைப்பின் கெளரவச் செயலாளர்.
- மலேசியத் தேசிய எழுத்தாளர்கள் சங்கம்; சிலாங்கூர் எழுத்தாளர்கள் சங்கத்தின் செயற்குழு உறுப்பினர்.
- மலேசியாவின் மொழிபெயர்ப்பாளர்கள் ஒன்றியத்தின் உறுப்பினர்.
# ராஜ ராஜேஸ்வரி சீதாராமன்

## விருதுகள்

- மலேசியாவின் இலக்கிய மெய்நிகர் சமூக விருது (2003, 2004).
- மலேசியாவின் மலாய் இலக்கிய விருது (2007).
- பேராக் மாநில இலக்கியப் பரிசு (2016), (2018).
- மலாய் இலக்கியத்தின் வளர்ச்சிக்கான பங்களிப்புக்காக மொழி மற்றும் இலக்கிய நிறுவனத்தின் பரிசு (2016). *(Prize of the Institute of Language and Literature for contribution to the development of Malay literature)*
- சூழலியல் பாதுகாப்பு (2018) பற்றிய சிறந்த கவிதைக்காக ரிவாஸ் நிக்கராகுவா மேயர் பரிசு *(Prize of the Mayor of Rivas (Nicaragua).*
- 2018-ஆம் ஆண்டிற்கான மேவதேவ் லாரல் விருது; உ.பி., இந்தியா. *(Mewadev Laurel Award 2018 from Contemplary Literary Society of Amlov, Banda. U.P, India.)*  
இந்தியாவின் 75-ஆவது சுதந்திர தினத்தில் சிறப்பு இலக்கிய விருதைப் பெற்ற நான்கு மலேசிய எழுத்தாளர்களில் டாக்டர் ராஜ ராஜேஸ்வரி சீதாராமனும் ஒருவராவார்.  
82 நாடுகளைச் சேர்ந்த 440 கவிஞர்களுக்கு குஜராத் சாகித்ய அகாடமியின் இந்தியச் சுதந்திர தின இலக்கிய விருது (2021) வழங்கப்பட்டது.
# வினைலசிட்டைலீன்

**வினைலசிட்டைலீன்** (*Vinylacetylene*) C<sub>4</sub>H<sub>4</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கரிமச் சேர்மம் ஆகும். நிறமற்ற இச்சேர்மம் பலபடி தொழிற்சாலையில் பயன்படுத்தப்பட்டது. ஆல்க்கைன் மற்றும் ஆல்க்கீன் குழுக்களால் வினைலசிட்டைலீன் ஆக்கப்பட்டுள்ளது. எளிமையான ஈனைன் வேதி வினைக்குழு சேர்மத்திற்கு இதுவோர் எட்டுத்துக்காட்டாகும்.
வினைலசிட்டைலீன் ஓர் ஆபத்தான சேர்மமாகும். ஏனெனில் அதிக செறிவுகளில் இது தானாக வெடிக்கும். குறிப்பாக 30 மோல் சதவீதத்தில் இது தானாக வெடிக்கும். ஆனால் உயர்ந்த அழுத்தம் இதற்கு அவசியமாகும். C4 ஐதரோகார்பன்கள் தயாரிப்பில் ஈடுபடும் தொழிற்சாலைகளில் இத்தகைய தானாக வெடித்தல் நிகழ்வுகள் நடைபெறுகின்றன. 1969 ஆம் ஆண்டு டெக்சாசு நகரத்தில் உள்ள யூனியன் கார்பைடு ஆலையில் இத்தகைய வெடிப்பு ஏற்பட்டது.
# வினைலசிட்டைலீன்

## தயாரிப்பு

வினைலசிட்டைலீன் முதன்முதலில் தொடர்புடைய நான்கிணைய அமோனியம் உப்பை ஆஃப்மேன் நீக்க வினை மூலம் தயாரிக்கப்பட்டது.:
:[(CH<sub>3</sub>)<sub>3</sub>NCH<sub>2</sub>CH=CHCH<sub>2</sub>N(CH<sub>3</sub>)<sub>3</sub>]I<sub>2</sub> → 2 [(CH<sub>3</sub>)<sub>3</sub>NH]I + HC≡C-CH=CH<sub>2</sub>  
இருகுளோரோ-2-பியூட்டீன் சேர்மத்தை ஐதரசன் ஆலைடு நீக்க வினை மூலம் பொதுவாக வினைலசிட்டைலீன் தயாரிக்கப்படுகிறது. அசிட்டைலீனின் இருபடியாதல் வினை அல்லது 1,3-பியூட்டாடையீனின் ஐதரசன் நீக்கம் வினையின் மூலமாகவும் இதை தயாரிக்க முடியும்.
# வினைலசிட்டைலீன்

## பயன்

ஒரு காலத்தில், குளோரோபிரீன் எனப்படும் 2-குளோரோ-1,3-பியூடாடையீன் தொழில்துறை முக்கியத்துவம் வாய்ந்த ஒருமமாகப் பயன்படுத்தப்பட்டது. இந்த செயல்முறையில் வினைல் அசிட்டிலீனைக் கொடுக்க அசிட்டிலீன் இருபடியாக்கம் செய்யப்படுகிறது. பின்னர் இது ஐதரசன் குளோரைடுடன் இணைந்து 1,4-கூட்டுவினை வழியாக 4-குளோரோ-1,2-பியூடாடையீனைக் கொடுக்கிறது. இந்த அல்லீன் வழிப்பெறுதி குப்ரசு குளோரைடு முன்னிலையில், 2-குளோரோ-1,3-பியூடாடையீனுக்கு மறுசீரமைப்பு அடைகிறது:
:H<sub>2</sub>C=CH-C≡CH + HCl → H<sub>2</sub>ClC-CH=C=CH<sub>2</sub>
:H<sub>2</sub>ClC-CH=C=CH<sub>2</sub> → H<sub>2</sub>C=CH-CCl=CH<sub>2</sub>
# தாலத்து (அளவீடு)

**தாலத்து** (*Talent*) என்பது மெசபடோமியாவில் கிமு 4 ஆம் ஆயிரமாண்டின் இறுதியில் அறிமுகப்படுத்தப்பட்ட ஒரு எடை அலகு ஆகும். இந்த அளவீடானது 3 ஆம் ஆயிரமாண்டின் இறுதியில் அக்காடியன்-சுமர் காலக் கட்டத்தின் போது 60 மினாக்கள் அல்லது 360 ஷெக்கல்களாக (தோராயமாக 11 கிராம் வெள்ளி நாணயம்) பிரிக்கப்பட்டது. செவ்வியல் பழங்காலத்தில், தாலத்து ( , பண்டைய கிரேக்கத்தில் இருந்து : , *talanton* "அளவு, இருப்பு, தொகை") வணிக பரிவர்த்தனைகளுக்கான பொதுவான எடை அலகுகளில் மிகவும் பெரியது ஆகும். ஒரு அட்டிக்கா தாலத்து தோராயமாக 26.0 கிரோகிராம்கள் (57 பவுண்ட் 5 அவுன்ஸ்). கொண்டது. ஒரு பாபிலோனிய தாலத்து 30.2கிலோ (66 பவுண்ட் 9 அவுன்ஸ்). கொண்டது. பண்டைய இஸ்ரேல் பாபிலோனிய நிரையான தாலத்தை ஏற்றுக்கொண்டது. ஆனால் பின்னர் அதை திருத்தியமைத்துக்கொண்டது. புதிய ஏற்பாடு காலத்தில் பயன்படுத்தப்பட்ட பொதுவான தாலத்து 58.9 கிலோ (129 பவுண்ட் 14 அவுன்ஸ்) ஆகும். ஒரு ரோமானிய தாலத்து (100 லபிரிகளாக பிரிக்கப்பட்டது) 1+1⁄3 அட்டிக் தாலத்துகள், தோராயமாக 32.3 கிலோ (71 பவுண்ட் 3 அவுன்ஸ்); ஒரு எகிப்திய தாலத்து 80 லபிரி, தோராயமாக 27கிலோ (60 பவுண்டு) ஆகும்.
# துர்கா பிரசாத் யாதவ்

**துர்கா பிரசாத் யாதவ்** (*Durga Prasad Yadav*) என்பவர் இந்திய அரசியல்வாதியும் உத்தரப்பிரதேசத்தின் சட்டமன்ற உறுப்பினரும் ஆவார். இவர் உத்தரப்பிரதேசத்தின் முன்னாள் போக்குவரத்துத் துறை அமைச்சராகவும், வனத்துறை அமைச்சராகவும் இருந்தவர். இவர் உத்தரப்பிரதேசத்தின் ஆசம்கர் தொகுதியைப் பிரதிநிதித்துவப்படுத்துகிறார். யாதவ் சமாஜ்வாதி கட்சியின் உறுப்பினராக உள்ளார்.
# துர்கா பிரசாத் யாதவ்

## வாழ்க்கை

யாதவ் 1954ஆம் ஆண்டு சனவரி 12ஆம் தேதி உத்தரப்பிரதேச மாநிலம், ஆசம்கர் மாவட்டத்தில் உள்ள ஆகோபட்டியில் ராம் தியான் யாதவின் மகனாகப் பிறந்தார். இவர் 5 சூலை 1983-ல் சுமன் யாதவை மணந்தார். இவர்களுக்கு மூன்று மகன்கள் மற்றும் ஒரு மகள் உள்ளனர். இவர் 1981-ல் கோரக்பூர் பல்கலைக்கழகத்தின் கீழ் ஆசம்கரில் உள்ள சிப்லி தேசியக் கல்லூரியில் இளங்கலை கலைப் பட்டம் பெற்றார். 1991-ல் வீர் பகதூர் சிங் பூர்வாஞ்சல் பல்கலைக்கழகத்தின் கீழ் ஆசம்கர் சிப்லி தேசியக் கல்லூரியில் இளங்கலை சட்டப் பட்டம் பெற்றார்.
# துர்கா பிரசாத் யாதவ்

## அரசியல்

துர்கா பிரசாத் யாதவ் 1985ஆம் ஆண்டு முதல் சட்ட மன்ற உறுப்பினராக இருந்து வருகிறார். இவர் ஆசம்கர் தொகுதியிலிருந்து சமாஜ்வாதி கட்சியின் வேட்பாளராகப் போட்டியிட்டு வெற்றி பெற்று சட்டமன்ற உறுப்பினராக உள்ளார். சமாஜ்வாதி கட்சியின் முக்கிய தலைவர்களில் இவரும் ஒருவர்.
# துர்கா பிரசாத் யாதவ்

## வகித்தபதவிகள்

| 01 | 1985 | 1989 | சட்ட மன்ற உறுப்பினர், 09வது சட்டப் பேரவை |  |
| --- | --- | --- | --- | --- |
| 02 | 1989 | 1991 | உறுப்பினர், 10வது சட்டமன்ற உறுப்பினர் |  |
| 03 | 1991 | 1993 | உறுப்பினர், 11வது சட்டமன்ற உறுப்பினர் |  |
| 04 | 1996 | 2002 | உறுப்பினர், 13வது சட்டமன்ற உறுப்பினர் |  |
| 05 | 2002 | 2007 | உறுப்பினர், 14வது சட்டமன்ற உறுப்பினர் |  |
| 06 | 2007 | 2012 | உறுப்பினர், 15வது சட்டமன்ற உறுப்பினர் |  |
| 07 | 2012 | 2017 | உறுப்பினர், 16வது சட்டமன்ற உறுப்பினர் |  |
| 08 | 2017 | 2022 | உறுப்பினர், 17வது சட்டமன்ற உறுப்பினர் |  |
| 09 | 2022 | பதவியில் | உறுப்பினர், 18வது சட்டமன்ற உறுப்பினர் | } |
# துர்கா பிரசாத் யாதவ்

## மேலும் பார்க்கவும்

- ஆசம்கர்
- இந்தியாவின் அரசியல்
- உத்தரபிரதேச சட்டமன்றம்
# வெங்கடேஷ் ஐயர்

வெங்கடேஷ் ராஜசேகரன் ஐயர் ( பிறப்பு : 25 திசம்பர் 1994 ) என்பவர் இந்திய துடுப்பாட்ட வீரர் ஆவார். இவர் உள்ளூர் ஆட்டங்களில் மத்திய பிரதேச அணிக்காகவும், இந்தியன் பிரீமியர் லீகில் கொல்கத்தா நைட் ரைடர்ஸ் அணிக்காகவும் விளையாடுகிறார். இவர் இந்திய அணிக்காக நவம்பர் 2021-இல் அறிமுகமானார்.
# வெங்கடேஷ் ஐயர்

## உள்ளூர் போட்டிகள்

மார்ச் 2015-இல், ஐயர் இருபது20 போட்டிகளில் மத்திய பிரதேச அணிக்காக இரயில்வே அணிக்கு எதிரான ஆட்டத்தில் அறிமுகமானார். மேலும் பட்டியல் - அ போட்டிகளில் அறிமுகமானார். இவர் அப்போது இளங்கலை வணிகவியல் பட்டத்திற்காக படித்துக் கொண்டிருந்தார் இவர் முதல் தர போட்டிகளில் 2018-இல் அறிமுகமானார் .
# வெங்கடேஷ் ஐயர்

## இந்தியன் பிரீமியர் லீக்

2021-ஆம் ஆண்டு இவர் கொல்கத்தா நைட் ரைடர்ஸ் அணியால் ஏலத்தில் எடுக்கப்பட்டார். 20 செப்டம்பர் 2021 அன்று பெங்களூரு அணிக்கு எதிரான ஆட்டத்தில் இவர் அறிமுகமானார் . 23 செப்டம்பர் 2021-இல் இந்தியன்ஸ் அணிக்கு எதிரான ஆட்டத்தில் இவர் ஐபிஎல்- இல் தனது முதல் அரை சதத்தைப் செய்தார்.  
2021 ஐபிஎல் தொடரில் கொல்கத்தா அணிக்காக 320 ஓட்டங்கள் குவித்து அணி இறுதிப்போட்டி வரை முன்னேற முக்கிய பங்காற்றினார். இறுதிப்போட்டியில் இவர் அரைசதம் அடித்த போதும் இவர் அணி தோல்வியைத் தழுவியது.
# வெங்கடேஷ் ஐயர்

## சர்வதேச போட்டிகள்

இந்தியாவின் 2021 ஐசிசி டி20 உலகக் கோப்பை அணியில் நிகரப் பந்துவீச்சாளராக இருக்க அவர் மீண்டும் ஐக்கிய அரபு எமிரேட்ஸில் தங்கினார் .  
17 நவம்பர் 2021 அன்று இவர், இந்திய அணிக்காக சர்வதேச இருபது20 போட்டிகளில் நியூசிலாந்து அணிக்கு எதிரான ஆட்டத்தில் அறிமுகமானார். அதே தொடரின் கடைசி ஆட்டத்தில் இவர் முஹல் முறையாக சர்வதேச அரங்கில் பந்து வீசினார் . பந்துவீசிய 3 நிறைவுகளில் இவர் 12 ஓட்டங்கள் கொடுத்து 1 விழித்தல் பெற்றார் .  
19 சனவரி 2022 அன்று, பன்னாட்டு ஒருநாள் போட்டிகளில் இந்திய அணிக்காக தென்னாபிரிக்க அணிக்கு எதிரான ஆட்டத்தில் இவர் அறிமுகமானார் .
# கோபால்பூர் விலங்குக் காட்சிச்சாலை

**கோபால்பூர் விலங்குக் காட்சிச்சாலை** (*Gopalpur Zoo*), என்பது இந்தியாவின் இமாச்சலப் பிரதேசம், காங்ரா மாவட்டத்தில் தரம்சாலா - பாலம்பூர் சாலையில் உள்ள கோபால்பூர் கிராமத்தில் அமைந்துள்ள ஒரு உயிரியல் பூங்காவாகும். இது இமயமலையின் தௌலாதர் மலைத்தொடரால் சூழப்பட்டுள்ளது. விலங்குக் காட்சிசாலையானது மேப்பிள் மரங்கள், குதிரை செஸ்நட் மரங்களால் சூழப்பட்டு குளிர்ச்சியுடன் பசுமையாக அமைந்துள்ளது. இந்த மிருகக்காட்சிசாலையில் காணப்படும் முக்கிய விலங்குகள்: ஆசியச் சிங்கம், சிறுத்தை, இமயமலை கருப்புக் கரடி, கடமான், கேளையாடு, கோரல், காட்டுப் பன்றி, பூட்டான் சாம்பல் மயில்கள், சீர் பெசன்ட், சிவப்பு காட்டுக் கோழி,மயில், பிணந்தின்னிக் கழுகு, பருந்துகள் போன்றவை.
தௌலதார் தொடர்]]
# கோபால்பூர் விலங்குக் காட்சிச்சாலை

### இமாச்சல பிரதேச உயிரியல் பூங்காக்கள் மற்றும் பறவைகள்

கோபால்பூர், ரேணுகா மற்றும் குப்ரி ஆகிய இடங்களில் மூன்று அங்கீகரிக்கப்பட்ட விலங்கியல் பூங்காக்களும் சிம்லா, சரஹான் மற்றும் சைல் ஆகிய இடங்களில் மூன்று பறவை காட்சியகங்களும் உள்ளன.
# கோபால்பூர் விலங்குக் காட்சிச்சாலை

### இமாச்சல பிரதேச தேசிய பூங்காக்கள்

1. பெரிய இமாலய தேசியப் பூங்கா, குல்லு மாவட்டம்: பகுதி 765 கி.மீ <sup>2</sup>
1. ஊசி பள்ளத்தாக்கு தேசிய பூங்கா, லாஹெளல் மற்றும் ஸ்பிதி மாவட்டம் : பகுதி 675&nbsp;கி.மீ. <sup>2</sup>
# சார்லசு பிரீடல்

**சார்லசு ஃபிரீடல்** (Charles Friedel) ( ; 12 மார்ச் 1832 - 20 ஏப்ரல் 1899) ஒரு பிரெஞ்சு வேதியியலாளர் மற்றும் கனிமவியலாளர் ஆவார்.
# சார்லசு பிரீடல்

## வாழ்க்கை

பிரான்சின் ஸ்ட்ராஸ்பேர்க்கைப் பூர்வீகமாகக் கொண்ட அவர், சோர்போனில் இலூயி பாசுச்சரின் மாணவராக இருந்தார். 1876 ஆம் ஆண்டில், இவர் சோர்போனில் வேதியியல் மற்றும் கனிமவியல் பேராசிரியரானார்.  
பிரீடல் 1877 ஆம் ஆண்டில் ஜேம்ஸ் கிராப்ட்சுடன் பிரீடல்-கிராப்ட்சு அல்கைலேற்றம் மற்றும் அசைலேற்றம் வினைகளை உருவாக்கினார். மேலும் செயற்கை வைரங்களை உருவாக்க முயன்றார்.  
அவரது மகன் ஜார்ஜஸ் பிரீடலும் (1865-1933) ஒரு புகழ்பெற்ற கனிமவியலாளர் ஆனார்.
# சார்லசு பிரீடல்

## பரம்பரை

- ப்ரீடலின் மனைவியின் தந்தை சார்லஸ் கோம்ப்ஸ் பொறியியலாளர் ஆவார். ப்ரீடல் குடும்பம் பிரெஞ்சு விஞ்ஞானிகளின் பணக்காரப் பரம்பரையாகும்:
- ஜார்ஜஸ் பிரீடல் (1865-1933), பிரெஞ்சு படிகவியல் மற்றும் கனிமவியலாளர்; சார்லஸின் மகன் ஆவார்.
- எட்மண்ட் பிரீடல் (1895-1972), பிரெஞ்சு பல்தொழில்நுட்ப வல்லுநர் மற்றும் சுரங்கப் பொறியாளர், பிரெஞ்சு புவியியல் ஆய்வு நிறுவனமான பிஆர்ஜிஎம்மின் நிறுவனர்; ஜார்ஜஸின் மகன் ஆவார்.
- ஜேக்கசு பிரீடல் (1921–2014), பிரெஞ்சு இயற்பியலாளர்; எட்மண்டின் மகன் ஆவார்.
# 2022 உக்ரைன் அணுமின் நிலையங்களில் உருசிய படையெடுப்பின் தாக்கம்

உக்ரைனில் நான்கு அணுமின் நிலையங்கள் உள்ளன. இவற்றைத் தவிர 1986 செர்னோபில் அணு உலை விபத்து நிகழ்ந்த தளமான செர்னோபில் விலக்கு மண்டலமும் உள்ளது. மார்ச் 11 நிலவரப்படி, 2022 இல் உக்ரைன் மீதான உருசிய படையெடுப்பின் போது செர்னோபில் மற்றும் சபோரிசியா அணுமின் நிலையம் இரண்டும் போர்களைக் கண்டன. இந்த படையெடுப்பு, மின் உற்பத்தி நிலையங்களின் நிலை பற்றிய குறிப்பிடத்தக்க ஒரு விவாதத்தை தூண்டியுள்ளது. சாத்தியமான பேரழிவுகள் பற்றிய அச்சமும், பிற ஐரோப்பிய நாடுகளின் அணுசக்தி திட்டங்கள் பற்றிய விவாதங்களும் தூண்டப்பட்டன.
# 2022 உக்ரைன் அணுமின் நிலையங்களில் உருசிய படையெடுப்பின் தாக்கம்

## போர்கள்

கெயிவ் தாக்குதலின் ஒரு பகுதியாக, படையெடுப்பின் முதல் நாளான பிப்ரவரி 24 அன்று செர்னோபில் போர் நடந்தது. உருசியப் படைகள் அதே நாளில் செர்னோபில் விலக்கு மண்டலத்தைக் கைப்பற்றின.  
தெற்கு உக்ரைன் தாக்குதலின் போது உருசியப் படைகள் முன்னேறியதால் எனர்கோடர் நகர முற்றுகை பிப்ரவரி 28 அன்று தொடங்கியது. சாபோரிழ்சியா அணுமின் நிலையத்தின் மீதான உருசி தாக்குதல் மார்ச் 3 அன்று தொடங்கியது. உருசியா அடுத்த நாள் மின் நிலையத்தை கைப்பற்றியது. மார்ச் 6 அன்று, பன்னாட்டு அணு ஆற்றல் முகமை இந்நடவடிக்கை குறித்த கவலையை வெளிப்படுத்தும் அறிக்கையை வெளியிட்டது. மின் உற்பத்தி நிலையத்தின் செயல்பாடுகளில் உருசிய இராணுவத்தின் தலையீடு மற்றும் தகவல்தொடர்புக்கு மின்நிலையங்கள் பயன்படுத்திய அலைபேசி மற்றும் இணைய வலைப்பின்னல் வெட்டுக்கள் பற்றிய கவலைகள் இவ்வறிக்கையில் வெளிப்பட்டன.
# 2022 உக்ரைன் அணுமின் நிலையங்களில் உருசிய படையெடுப்பின் தாக்கம்

## பாதுகாப்பு கவலைகள்

செர்னோபில் மற்றும் சாபோரிசியா மின் உற்பத்தி நிலையம் ஆக்கிரமிக்கப்பட்டதில் இருந்து, பன்னாட்டு அணு ஆற்றல் முகமையும் உக்ரேனிய அரசாங்கமும் பல பாதுகாப்புக் கவலைகளை எழுப்பியுள்ளன. ஊழியர்களுக்கு சரியான ஓய்வு கொடுக்கத் தவறியது மற்றும் வழக்கமான பராமரிப்புப் பணிகள் மேற்கொள்ளப்படாதது உட்பட பல நடவடிக்கைகல் இதில் இடம்பெற்றுள்ளன. பல ஐரோப்பிய நாடுகளில் உள்ள மருந்தகங்கள் படையெடுப்பைத் தொடர்ந்து முதல் இரண்டு வாரங்களில் அயோடின் மாத்திரைகள் விற்றுவிட்டதாக அறிவித்தன. பல ஐரோப்பிய அணுசக்தி பாதுகாப்பு அதிகாரிகள் இன்றுவரை குறிப்பிடத்தக்க கதிரியக்க பேரழிவு ஏற்படுவதற்கான உடனடி ஆபத்து எதுவும் இல்லை என்று முடிவு செய்துள்ளனர்.  
மார்ச் 6 அன்று, பிரெஞ்சு குடியரசுத் தலைவர் இம்மானுவேல் மக்ரோன் உருசிய அதிபர் விளாடிமிர் புடினுக்கு ஓர் அழைப்பு விடுத்தார். "இந்த அணு ஆலைகளின் பாதுகாப்பை உறுதி செய்ய வேண்டும் என்றும் அவை போரிலிருந்து விலக்கப்பட வேண்டும்" என்றும் புடினை அவர் வலியுறுத்தினார். இந்த அழைப்பைத் தொடர்ந்து, கிரெம்ளின் ஒரு அறிக்கையை வெளியிட்டது, அந்த அறிக்கையில் பாதுகாப்பை உறுதிசெய்வது தொடர்பாக பன்னாட்டு அணு ஆற்றல் முகமை மற்றும் உக்ரைனிய அரசாங்கத்துடன் பேச்சுவார்த்தைகளில் ஈடுபட தயாராக இருப்பதாகக் கூறியது.
# 2022 உக்ரைன் அணுமின் நிலையங்களில் உருசிய படையெடுப்பின் தாக்கம்

## ஐரோப்பாவில் அணுசக்தி பற்றிய விவாதங்கள்

உக்ரைன் மீதான படையெடுப்பு ஐரோப்பாவில் அணுசக்தியின் எதிர்காலம் பற்றிய விவாதத்தை அதிகரிக்கத் தூண்டியது, உருசியாவிலிருந்து இறக்குமதி செய்யப்படும் இயற்கை எரிவாயுவைச் சார்ந்திருப்பதைக் குறைப்பதற்காக அணுசக்தி உற்பத்தியை அதிகரிப்பதற்கு ஆதரவாக பல வர்ணனையாளர்கள் வாதிடுகின்றனர்.  
2011 ஆம் ஆண்டு முதல் நாட்டில் உள்ள பெரும்பாலான அணுமின் நிலையங்களை மூடிவரும் செருமனி அணுசக்தியை படிப்படியாக வெளியேற்றுவது குறித்த விவாதங்களை கண்டுள்ளது. செருமனியில் மீதமுள்ள மூன்று அணுமின் நிலையங்களும் மூடப்பட உள்ளன. பிப்ரவரி 28 அன்று, செருமன் பொருளாதார அமைச்சர், செருமன் அரசாங்கம் நாட்டில் எஞ்சியிருக்கும் அணுமின் நிலையங்களை படிப்படியாக நிறுத்துவது பற்றி பரிசீலிக்கும் என்று கூறினார். மார்ச் 9 அன்று, செருமனி அணுசக்தியை படிப்படியாக நிறுத்துவதற்கான முடிவுகளை நிராகரித்து ஒரு அறிக்கையை வெளியிட்டது பெல்சியமும் அதன் தற்போதைய அணு உலைகளின் ஆயுட்காலத்தை நீட்டிப்பது பற்றிய விவாதங்களில் ஈடுபட்டது.  
ஐரோப்பா ஒட்டுமொத்தமாக 41% எரிவாயு இறக்குமதியையும், 27% எண்ணெய் இறக்குமதியையும் உருசியாவிடமிருந்து பெறுகிறது, புதைபடிவ எரிபொருள்களுக்காக உருசிய சர்வாதிகார அரசாங்கத்தைச் சார்ந்திருக்கும் நிலைக்கு ஐரோப்பா தம்மைக் குறைத்துக்கொண்டது." என்று சியார்ச்சு மான்பியோட்டு பிரித்தானிய தினசரியான தி கார்டியனில் எழுதினார்.  
சில வர்ணனையாளர்கள் அணுசக்தி தொழில்நுட்பத்தின் உருசிய ஏற்றுமதிகள் தொடர்பான பிரச்சினைகளையும் எழுப்பியுள்ளனர். பின்லாந்தில், படையெடுப்பு காரணமாக அன்னிகிவி அணுமின் நிலைய திட்டம் ரத்து செய்யப்பட்டது. இயோகனசுபர்க்கு பல்கலைக்கழகத்தின் ஆர்ட்மட் விங்க்லர், படையெடுப்பின் காரணமாக உருசிய அரசு அணுசக்தி நிறுவனமான ரோசாட்டம் சர்வதேச வணிகத்தில் குறிப்பிடத்தக்க இழப்பை எதிர்கொண்டதாகக் கூறினார், "உருசிய வெளிநாட்டு அணுசக்தி கட்டுமானங்களின் சகாப்தம் விரைவில் முடிவடையும்" என்றும் அவர் கூறினார்.
# யூன் சுக்-இயோல்

**யூன் சுக்-இயோல்** (*Yoon Suk-yeol*, பிறப்பு: டிசம்பர் 18, 1960) தென் கொரிய அரசியல்வாதியும், முன்னாள் அரசு வழக்கறிஞரும், தென் கொரியாவின் முன்னாள் அரசுத்தலைவரும் ஆவார். யூன் 2019 மற்றும் 2021 க்கு இடையில் தென் கொரியாவின் அதிபர் மூன் சே-இன் கீழ் வழக்குரைஞராக பணியாற்றினார். மக்கள் சக்திக் கட்சியின் (கன்சர்வேடிவ் பீப்பிள் பவர் கட்சி) உறுப்பினரான யூன், 2022 தென் கொரிய அதிபர் தேர்தலில் ஜனநாயகக் கட்சியின் வேட்பாளரான லீ ஜே-மியுங்கை தோற்கடித்து, மே 10, 2022 அன்று அதிபராக பதவியேற்றார். அண்மையில் இவர் இயற்றிய இராணுவச் சட்டத்தை எதிர்த்து புரட்சிகள் நடைபெற்று வருகின்றன. இந்த அரசியல் குற்றத்திற்காக சியோல் மேற்கு நீதிமன்றம் இவருக்கு விதித்த தண்டனையையடுத்து இவர் காவல்துறையினரால் கைது செய்யப்பட்டுள்ளார். இதன் காரணமாக இவரது பதவியிலிருந்து தற்காலிகமாக நீக்கம் செய்யப்பட்டிருந்தார். ஏப்ரல் 4, 2025 அன்று, எட்டு நீதிபதிகள் கொண்ட அரசியலமைப்பு நீதிமன்றத்தில் ஒருமனதாக எடுக்கப்பட்ட முடிவானது யூனின் பதவி நீக்கத்தை உறுதிப்படுத்தியது. யூனை அதிகாரப்பூர்வமாக பதவியிலிருந்து நீக்கியது.  
சியோலில் பிறந்த இவர் சியோல் தேசிய பல்கலைக்கழகத்தில் பயின்றார். தென் கொரியாவின் தலைமை வழக்கறிஞராக, யூன் முன்னாள் அதிபர் பார்க் கியூன்-ஹையை அதிகார துஷ்பிரயோகத்திற்காக குற்றவாளியாக்குவதில் முக்கியப் பங்கு வகித்தார்.
# யூன் சுக்-இயோல்

## கைது ஆணை, அரசியல் மோதல் மற்றும் கைது

திசம்பர் 18, 25 மற்றும் 29 ஆகிய நாள்களில் யூன் இராணுவச் சட்டத்தை அறிவித்தது தொடர்பாக உயர் அலுவலர்களுக்கான ஊழல் புலனாய்வு அலுவலகத்தால் (CIO) மூன்று முறை விசாரணைக்கு அழைக்கப்பட்டார். அவர் எந்த அழைப்பிற்கும் பதிலளித்து கலந்து கொள்ள மறுத்துவிட்டார்.  
திசம்பர் 31 அன்று, சியோல் மேற்கு மாவட்ட நீதிமன்றம் யூனுக்கு அதிகாரத்தைத் தவறாகப் பயன்படுத்தியது மற்றும் 2024 தென் கொரிய இராணுவச் சட்ட நெருக்கடியை ஒழுங்குபடுத்துதல் தொடர்பான குற்றச்சாட்டுகளுடன் கைது ஆணையைப் பிறப்பித்தது.  
யூன் அரசத் தலைவர் இல்லத்தில் தன்னை மறைத்துக் கொண்டார், அங்கு அவரது நூற்றுக்கணக்கான ஆதரவாளர்கள் கூடி காவல்துறை மற்றும் யூனின் எதிர்ப்பாளர்களுடன் மோதலில் ஈடுபட்டனர். யூன், சனவரி 1, 2025 அன்று, "இந்த தேசத்தைப் பாதுகாக்க இறுதிவரை உங்களுடன் இணைந்து போராடுவோம்" என்று உறுதிமொழி எடுத்து தனது ஆதரவாளர்களுக்கு ஒரு அறிக்கையை வெளியிட்டார். சனவரி 3 அன்று, அதிகாரிகள் அரசுத் தலைவர் குடியிருப்பு வளாகத்தில் கைது ஆணையை நிறைவேற்ற முயன்றனர், ஆனால், அரசுத் தலைவர் பாதுகாப்பு சேவையினரால் உடல் ரீதியாகத் தடுக்கப்பட்ட பின்னர் முயற்சியைக் கைவிட்டனர். சனவரி 6 அன்று முதல் கைது ஆணை காலாவதியான பிறகு, சியோல் மேற்கு மாவட்ட நீதிமன்றம் அடுத்த நாள் வரை கைது ஆணையை நீட்டித்தது. சனவரி 15 ஆம் தேதி, யூன் காவல்துறையினராலும், ஊழல் விசாரணை அலுவலர்களாலும் கைது செய்யப்பட்டார். கைது செய்யப்பட்ட முதல் தென்கொரிய அரசத் தலைவராக இவர் ஆனார்.
# யூன் சுக்-இயோல்

## பதவியிலிருந்து நீக்கம்

ஏப்ரல் 4, 2025 அன்று, எட்டு நீதிபதிகள் கொண்ட அரசியலமைப்பு நீதிமன்றத்தில் ஒருமனதாக எடுக்கப்பட்ட முடிவானது யூனின் பதவி நீக்கத்தை உறுதிப்படுத்தியது, யூனை அதிகாரப்பூர்வமாக பதவியிலிருந்து நீக்கியது. இது அவரை தென் கொரியாவின் ஜனநாயக வரலாற்றில் மிகக் குறைந்த காலம் பதவி வகித்த அதிபராக ஆக்கியது. அவரது பதவி நீக்கத்தைத் தொடர்ந்து 60 நாட்களுக்குள் இவரைத் தொடர்ந்த அதிபரைத் தீர்மானிக்க தேர்தல் இப்போது நடைபெற வேண்டும்.
# பைசாந்தியம்

**பைசாந்தியம்** (*Byzantium* அல்லது *Byzantion*, ) என்பது ஒரு பண்டைய கிரேக்க நகர அரசாகும். இது பாரம்பரியக் காலத்தின் பிற்பகுதியில் கான்ஸ்டண்டினோபில் என்றும், தற்காலத்தில் இசுதான்புல் என்றும் அறியப்படுகிறது. பைசாந்தியப் பேரரசின் ஆயிரம் ஆண்டு வரலாற்று காலத்தில் கான்ஸ்டாண்டினோப்பிளின் கிரேக்கப் பெயரான *பைசான்டியனும்* அதன் லத்தீன்மயமாக்ககபட்ட *பைசான்டியமும்* அவ்வப்போது மாறுபட்ட அளவுகளில் தொடர்ந்து பயன்படுத்தப்பட்டு வந்தது. கிமு 7 ஆம் நூற்றாண்டில் மெகாராவில் இருந்து கிரேக்கர்கள் பைசாந்தியத்துக்கு குடியேறினர். இது கி.பி 1453 இல் உதுமானியப் பேரரசால் கைப்பற்றப்படும் வரை இங்கு கிரேக்க மொழியே பேசப்பட்டது.
# வால்காவின் மகாராஜாக்கள்

<mapframe text="வால்காவின் மகாராஜாக்களின் கல்வெட்டுகள் கண்டுபிடிக்கப்பட்ட இடங்கள்" zoom="6" longitude="75.18" latitude="22.14">
{
"type": "FeatureCollection",
"features": [
{
"type": "Feature",
"properties": { "marker-symbol": "monument", "title": "இந்தோர்" },
"geometry": { "type": "Point", "coordinates": [75.8577258, 22.7195687] }
},
{
"type": "Feature",
"properties": { "marker-symbol": "monument", "title": "இரிசாவாலா (பாக் குகைகள் அருகில்)" },
"geometry": { "type": "Point", "coordinates": [74.7892951, 22.3480083] }
},
{
"type": "Feature",
"properties": { "marker-symbol": "monument", "title": "சிர்பூர்" },
"geometry": { "type": "Point", "coordinates": [74.8797127, 21.3495981] }
}
]
}
</mapframe>
**வால்காவின் மகாராஜாக்கள்** ( *Maharajas of Valkha* ) வரலாற்று வால்கா பகுதியை (இன்றைய கர்கோன் மாவட்டத்தைச் சுற்றியுள்ள பகுதி) ஆட்சி செய்த மத்திய இந்திய வம்சத்தின் ஒரு பகுதியாக இருந்தனர். குறிப்பிடப்படாத நாட்காட்டி சகாப்தத்தின் 38-134 ஆண்டுகளில் தேதியிட்ட பல கல்வெட்டுகளிலிருந்து இவர்கள் அறியப்படுகின்றனர். இந்த சகாப்தத்தை குப்தர் சகாப்தத்துடன் அடையாளப்படுத்துவதன் அடிப்படையில், இவர்கள் கிபி 4 - 5 ஆம் நூற்றாண்டுகளில் ஆட்சி செய்ததாக நம்பப்படுகிறது. வால்காவின் இந்த ஆட்சியாளர்கள் அநேகமாக குப்த பேரரசர்களின் அடிமைகளாக இருந்திருக்கலாம்.
# வால்காவின் மகாராஜாக்கள்

## பிரதேசம்

வால்கா ஆட்சியாளர்களின் மையப் பகுதியானது, இன்றைய மத்தியப் பிரதேசத்தின் கர்கோன் மாவட்டத்தைச் சுற்றி (மேற்கு நிமார்) நருமதை ஆற்றங்கரையில் அமைந்திருந்தது. 1982-ஆம் ஆண்டில், தார் மாவட்டத்திலுள்ள பாக் நகரின் புறநகரில் உள்ள இரிசாவாலா ஆதிவாசி குடியிருப்பில் வம்சத்தின் ஆட்சியாளர்களின் 27 கல்வெட்டுகளின் பதுக்கல் கண்டுபிடிக்கப்பட்டது. இது "பாக்" என்ற பெயர் "வால்கா" என்பதிலிருந்து வந்தது என்று கூறுகிறது. வம்சத்தின் கல்வெட்டுகள் இந்தோர் மற்றும் ஷிர்பூர் (அல்லது சிர்பூர்) ஆகியவற்றிலும் கண்டுபிடிக்கப்பட்டுள்ளன.
# வால்காவின் மகாராஜாக்கள்

## காலம்

வால்கா ஆட்சியாளர்களின் கல்வெட்டுகள் குறிப்பிடப்படாத நாட்காட்டி சகாப்தத்தின் 38-134 ஆண்டுகளில் தேதியிட்டவை. ஆட்சியாளர்கள் மகாராஜா ("பெரிய மன்னன்") என்று பெயரிடப்பட்டு, *பரம-பட்டாரகரின்* ("உச்ச அதிபதி") காலடியில் தியானம் செய்வதாக விவரிக்கப்படுகிறார்கள். டி. சி. சிர்கார் மற்றும் ஆர்.சி. மஜும்தார் போன்ற சில வரலாற்றாசிரியர்கள் வால்காவின் மகாராஜாக்கள் வட இந்தியாவின் மேலாதிக்கம் கொண்ட குப்த பேரரசர்களுக்குக் கீழ்ப்படிந்து இருந்தவர்கள் என்று கருதுகின்றனர். இந்த அறிஞர்களின் கூற்றுப்படி, வால்கா கல்வெட்டுகளில் பயன்படுத்தப்படும் நாட்காட்டி சகாப்தம் குப்தர் சகாப்தம் ஆகும். இது கிபி 319 இல் தொடங்குகிறது.  
மறுபுறம், வி. வி. மிராஷி வால்கா கல்வெட்டுகளில் பயன்படுத்தப்படும் நாட்காட்டி சகாப்தம் பொ.ச. 249-இல் தொடங்கும் காலச்சூரி சகாப்தம் என்று பரிந்துரைத்தார். இன்றைய மகாராட்டிராவில் வால்காவின் இருப்பிடத்தை வகாலி என்றும் அவர் அடையாளம் காட்டினார்.
# வால்காவின் மகாராஜாக்கள்

## வரலாறு

வம்சத்தின் ஆரம்பகால ஆட்சியாளரான புலுந்தன் சமசுகிருதம் அல்லாத பெயராகத் தோன்றுகிறது. வம்சத்தின் பிற்கால ஆட்சியாளர்களுக்கு சமசுகிருத பெயர்கள் உள்ளன. மேலும் கல்வெட்டுகள் வெவ்வேறு ஆட்சியாளர்களுக்கு இடையிலான உறவுகளைக் குறிப்பிடவில்லை. ஒரு கோட்பாடு என்னவென்றால், புலுந்தன் ஒரு ஆதிவாசி ( இந்தோ-ஆரியர் அல்லாத) தலைவர், அவர் பேரரசர் சமுத்திரகுப்தரால் ஆளுநராக நியமிக்கப்பட்டார்; பிற்கால நிலப்பிரபுத்துவ ஆளுநர்கள் இந்தோ-ஆரிய வம்சாவளியைச் சேர்ந்தவர்கள். மற்றொரு கோட்பாடு என்னவென்றால், பிற்கால நான்கு ஆளுநர்களும் புலுந்தனின் வழித்தோன்றல்கள் மற்றும் சமசுகிருத பெயர்களை ஏற்றுக்கொண்டனர்.  
அனைத்து கல்வெட்டுகளும் பிராமணர்கள், பிராமணர்களின் குழுக்கள் ( 'சதுர்வைத்ய-சமூகம்'' என அழைக்கப்படுகின்றன) அல்லது கோவில் தெய்வங்களுக்கு நிலம் வழங்குவதை பதிவு செய்கின்றன. குப்தப் பேரரசர்கள் மத்திய இந்தியாவின் பழங்குடிப் பகுதிகளை பிராமணமயமாக்க முயன்றனர் என்ற கருத்துக்களுக்கு இது வழிவகுத்தது. கல்வெட்டுகளில் ஒன்று உள்ளூர் பழங்குடியினரால் வணங்கப்படும் தீய ஆவியாக ( பிசாசர்கள் ) "பாப்பா பிசாச்சா-தேவன்" என்ற தெய்வத்திற்கு மானியம் அளித்ததை பதிவு செய்கிறது.  
புலுந்தனின் கல்வெட்டுகள் 38-59 ஆண்டுகளுக்கு இடைப்பட்டவை (358-379 பொ.ச. குப்தர் சகாப்தத்தை அனுமானித்து). அவருக்குப் பிறகு, வால்காவை சுவாமிதாசர், உருத்ரதாசர், பத்தாரகன் மற்றும் நாகப்பட்டன் ஆகியோர் ஆட்சி செய்தனர். இந்த நான்கு ஆட்சியாளர்களின் கல்வெட்டுகள் 63-134 (383-454 பொ.ச.) க்கு இடைப்பட்டவை.  
நாகப்பட்டனுக்குப் பிறகு, இப்பகுதியின் அடுத்த அறியப்பட்ட ஆட்சியாளர் மகிழ்மதியின் மகாராஜா சுபந்து என்பவராவார். அவரது பாக் குகைக் கல்வெட்டு 167 (கி.பி. 486, குப்தர் காலத்தைக் கருதி) தேதியிட்டது. வரலாற்றாசிரியர் வால்டர் எம். இசுபின்க், தசகுமாரசரிதத்தில் குறிப்பிடப்பட்டுள்ள இளவரசர் விஷ்ருதா என 'சுபந்துவை' அடையாளம் காட்டியுள்ளார். அவரது கோட்பாட்டின் படி, சுபந்து அல்லது விஷ்ருதா ஒரு குப்த இளவரசன், அவர் வம்சத்தை நிறுவினார். அது பின்னர் காலச்சூரி என்று அறியப்பட்டது.
# வால்காவின் மகாராஜாக்கள்

## ஆட்சியாளர்கள்

கல்வெட்டுச் சான்றுகளால் சான்றளிக்கப்பட்ட வால்காவின் மகாராஜாக்கள்:  
1. புலுந்தன்
1. சுவாமிதாசன்
1. உருத்ரதாசன்
1. பத்தராகன்
1. நாகபட்டன்
# மால்வா சுல்தானகம்

**மால்வா சுல்தானகம்** ( *Malwa Sultanate* ) 1392 முதல் 1562 வரை இன்றைய இந்திய மாநிலங்களான மத்தியப் பிரதேசம் மற்றும் தென்கிழக்கு இராஜஸ்தானை உள்ளடக்கிய மால்வா பிராந்தியத்தில் இருந்த ஒரு பிற்பகுதி இடைக்கால சுல்தானமாகும். இது தில்லி சுல்தானகத்தின் ஆப்கானிய ஆளுநரான திலாவர் கான் என்பவரால் நிறுவப்பட்டது. கான் 1392-க்குப் பிறகு தில்லிக்கு கப்பம் செலுத்துவதை நிறுத்தினார். தைமூரின் படையெடுப்பு மற்றும் தில்லி சுல்தானகத்தின் சிதைவைத் தொடர்ந்து, 1401-02 இல், திலாவர் கான் மால்வாவை ஒரு சுதந்திர சாம்ராச்சியமாக மாற்றினார்.  
பொ.ச.1531 - 1537 இல் பகதூர் ஷாவின் கட்டுப்பாட்டின் கீழ் இருந்தது, இருப்பினும் முகலாயப் பேரரசர் உமாயூன் 1535-36-இல் குறுகிய காலத்திற்கு அதைக் கைப்பற்றி வைத்திருந்தார். 1537 இல், முந்தைய கல்ஜி வம்ச ஆட்சியாளர்களின் முன்னாள் அதிகாரியான காதிர் ஷா, பழைய இராச்சியத்தின் ஒரு பகுதியை மீண்டும் கட்டுப்பாட்டிற்குள் கொண்டுவந்தார். ஆனால் 1542 இல், சேர் சா சூரி இராச்சியத்தை கைப்பற்றி, அவரை தோற்கடித்து, ஷுஜாத் கானை ஆளுநராக நியமித்தார். அவரது மகன் பாஸ் பகதூர் 1555-இல் தன்னை சுதந்திரமாக அறிவித்தார்.  
1561 ஆம் ஆண்டில், பேரரசர் அக்பர் ஆதாம் கான் மற்றும் பீர் முஹம்மது கான் தலைமையிலான முகலாய இராணுவத்தை அனுப்பினார். இது மால்வாவைத் தாக்கி, 29 மார்ச் 1561 அன்று சாரங்பூர் போரில் பாஸ் பகதூரைத் தோற்கடித்தது. இது மால்வாவை முகலாய வெற்றியில் உச்சக்கட்டத்தை அடைந்தது. அக்பர் விரைவில் ஆதம் கானை திரும்ப அழைத்துக்கொண்டு பீர் முஹம்மதுவிடம் படை நடத்துமாறு கட்டளையிட்டார். பீர் முஹம்மது காந்தேஷைத் தாக்கி புர்ஹான்பூர் வரை சென்றார். ஆனால் அவர் காந்தேஷின் மீரான் இரண்டாம் முபாரக் ஷா, பெரார் சுல்தான் துஃபல் கான் மற்றும் பாஸ் பகதூர் ஆகியோரின் மூவர் கூட்டணியால் தோற்கடிக்கப்பட்டார். இப்போரில் பீர் முஹம்மது இறந்தார். கூட்டமைப்பு இராணுவம் முகலாயர்களைப் பின்தொடர்ந்து அவர்களை மால்வாவிலிருந்து வெளியேற்றியது. பாஸ் பகதூர் சிறிது காலத்திற்கு தனது இராச்சியத்தை மீண்டும் பெற்றார். 1562 இல், அக்பர் உஸ்பெக் இனத்தைச் சேர்ந்த அப்துல்லா கான் தலைமையில் மற்றொரு படையை அனுப்பினார், அது இறுதியாக பாஸ் பகதூரைத் தோற்கடித்தது. அவர் சித்தூருக்கு தப்பி ஓடினார். இது முகலாயப் பேரரசின் மால்வா சுபா (உயர்மட்ட மாகாணம்) ஆனது. உஜ்ஜைனில் இருக்கையுடன் அப்துல்லா கான் அதன் முதல் ஆளுநரானார்.
# மால்வா சுல்தானகம்

## கலையும் கட்டிடக்கலையும்

### மால்வா ஓவியம்

சுல்தானகத்தின் காலத்தில் பல குறிப்பிடத்தக்க விளக்கப்பட கையெழுத்துப் பிரதிகள் தயாரிக்கப்பட்டன. *கல்ப சூத்ரா* (1439) (தற்போது தில்லி தேசிய அருங்காட்சியகத்தில் உள்ளது) ஒரு விளக்கப்பட கையெழுத்துப் பிரதி முதலாம் மஹ்மூத் ஷாவால் மாண்டுவில் தயாரிக்கப்பட்டது. ஆனால் *நிமத் நாமா* என்ற சமையல் கையெழுத்துப் பிரதி மிகவும் சுவாரசியமானதாகும். இது கியாஸ்-உத்-தின் ஷாவின் பல உருவப்படங்களைக் கொண்டுள்ளது. ஆனால் வெளியீட்டாளராக நசீர்-உத்-தின் ஷாவின் பெயரைக் கொண்டுள்ளது. இந்த காலகட்டத்தின் மற்ற குறிப்பிடத்தக்க விளக்கப்பட கையெழுத்துப் பிரதிகள், அரிய சொற்களின் அகராதியான *மிஃப்தா-உல்-ஃபுசாலா*, 'ஹாஜி மஹ்மூத்' மற்றும் 'அஜாயிப்-உஸ்-சனாதி' (1508) வரைந்த 'புஸ்தான்' (1502) ஆகும். 'அன்வர்-இ-சுஹைலி'யின் மற்றொரு கையெழுத்துப் பிரதியும் (தற்போது தில்லி தேசிய அருங்காட்சியகத்தில் உள்ளது) இந்தக் காலகட்டத்தைச் சேர்ந்தது.
# மால்வா சுல்தானகம்

## கலையும் கட்டிடக்கலையும்

### மால்வா கட்டிடக்கலை

உள்ள இராணி ரூபமதியின் அரண்மனை]]  
சுல்தான் ஆட்சிக் காலத்தில் கட்டப்பட்ட நினைவுச் சின்னங்கள் அனைத்தும் கிட்டத்தட்ட மாண்டு நகரில் குவிந்துள்ளன. ஆரம்பகால நினைவுச்சின்னங்கள் இசுலாமிய திட்டம் மற்றும் மரபு படி, முந்தைய இந்து கோவில்களின் பொருட்களிலிருந்து சேகரிக்கப்பட்டன. ஆனால் அவர்களின் அத்தியாவசிய இந்து தோற்றத்தை மறைக்கவோ அல்லது மாற்றவோ எதுவும் செய்யப்படவில்லை. அவற்றில் குறிப்பிடத்தக்கவை 'கமால் மௌலா பள்ளிவாசல்' (சுமார்1400), *லால் பள்ளிவாசல்* (1405), 'திலாவர் கானின் பள்ளிவாசல்' (சுமார்1405) மற்றும் மாண்டுவில் உள்ள மாலிக் 'முகிஸின் பள்ளிவாசல்' (1452).
# மால்வா சுல்தானகம்

## ஆட்சியாளர்கள்

### குரித்/கோரி வம்சம் (1401-36)

1. திலாவர் கான் 1401–1406
1. உசம்-உத்-தின் ஹோஷாங் ஷா 1406–1435
1. முதலாம் தாஜ்-உத்-தின் முகமது ஷா 1435-1436
# மால்வா சுல்தானகம்

## ஆட்சியாளர்கள்

### கல்ஜி வம்சம் (1436–1531)

1. முதலாம் அலா-உத்-தின் மஹ்மூத் ஷா 1436-1469
1. கியாஸ்-உத்-தின் ஷா 1469-1500
1. நசீர்-உத்-தின் ஷா 1500-1510
1. இரண்டாம் சிஹாப்-உத்-தின் மஹ்மூத் ஷா 1510-1531
# மால்வா சுல்தானகம்

## ஆட்சியாளர்கள்

### இடைநிலை

1. பகதூர் ஷா (குசராத்து சுல்தான்) 1531-1537
1. நசிருதீன் உமாயூன் (முகலாயப் பேரரசர்) 1535-1540
# மால்வா சுல்தானகம்

## ஆட்சியாளர்கள்

### பிற்கால ஆட்சியாளர்கள்

1. காதிர் ஷா 1540–1542
1. சுஜாத் கான் (சேர் சா சூரியின் ஆளுநர்) 1542–1555
1. பாஸ் பகதூர் 1555–1561
# மால்வா சுல்தானகம்

## இதனையும் பார்க்கவும்

- மால்வா
- மண்டு
# பாசிலிஸ்

**பாசிலிஸ்** (*Phaselis*, ) என்பது பண்டைய லைசியாவின் கடற்கரையில் இருந்த கிரேக்க மற்றும் ரோமானிய நகரமாகும். இதன் இடிபாடுகள் தற்போதைய துருக்கியின் அந்தால்யா மாகாணத்தின் கெமர் மாவட்டத்தில் உள்ள நவீன நகரமான டெகிரோவாவின் வடக்கே அமைந்துள்ளன. இது பே மலைகள் மற்றும் ஒலிம்போஸ் தேசிய பூங்காவின் காடுகளுக்கு இடையில், சுற்றுலா நகரமான கெமருக்கு தெற்கே 16 கிலோமீட்டர் (9.9 மைல்) தொலைவில், அண்டலியா-கும்லூகா நெடுஞ்சாலையின் 57வது கிலோமீட்டரில் அமைந்துள்ளது. பாசிலிஸ் மற்றும் கடற்கரையைச் சுற்றியுள்ள பிற பண்டைய நகரங்களுக்கும் தினசரி கடலில் படகு சவாரி மூலம் செல்லலாம்.